Näkövammaisten kirjastoyhdistys ry  Toimintakertomus 2022

1. Yleistä

Vuosi 2022 oli Näkövammaisten kirjastoyhdistys (NKY) ry:n 133. toimintavuosi. Toimintavuonna yhdistys jatkoi avustustoimintaa, vaikuttamistyötä ja yhteistyötä toisten näkövammaisjärjestöjen kanssa. Tarkoituksensa mukaisesti yhdistys edisti näkövammaisten kirjallisuusharrastusta, tiedon saavutettavuutta ja tiedonvälitystekniikan kehittymistä. Yhdistys osallistui näkövammaisten kirjastopalvelujen kehittämiseen ja näkövammaisten kirjastoasiakkaiden etujen valvomiseen. Yhdistyksen sääntömääräinen vuosikokous pidettiin 29.3.2022 hybridikokouksena Iiris-keskuksen Braille-salissa sekä Teams-yhteydellä. Kokoukseen osallistui 11 jäsentä, joista paikalla oli yhdeksän ja etänä osallistui kaksi jäsentä. Kokouksen puheenjohtajana toimi Markku Möttönen. Vuoden lopussa yhdistykseen kuului 74 jäsentä.

2. Vaikuttamistyö, edustukset ja yhteistyö

Yhdistys jatkoi yhteistyötä Näkövammaisten liiton, Näkövammaisten Kulttuuripalvelu ry:n ja muiden näkövammaisjärjestöjen kanssa.

2.1 Saavutettavuuskirjasto Celia 
Yhdistys seurasi Saavutettavuuskirjasto Celian toimintaa ja palvelujen tasoa näkövammaisten asiakkaiden kannalta. Vaikuttamistyön kohteena oli Saavutettavuuskirjasto Celian toimintaa säätelevän lain uudistaminen. Laki astui voimaan 26.8.2022. Yhdistyksen edustajana kirjaston johtokunnassa nelivuotiskaudella 2018-2022 toimi Teuvo Heikkonen. Seuraavalle kaudelle johtokuntaan 1.1.2023 - 31.12.2026 valittiin Ari Lahtinen. Johtokunnan asetti joulukuussa 2022 opetus- ja kulttuuriministeriö.

2.2 Äänikirja-alan toimijoihin vaikuttaminen
Yhdistys osallistui kaupallisten äänikirjojen saavutettavuuden ja laadun kehittämiseen yhteistyössä Näkövammaisten Kulttuuripalvelu ry:n ja Näkövammaisten liiton kanssa jakamalla Laurin kirja 
-äänikirjapalkinnon. Vuonna 2022 toista kertaa järjestettyyn kilpailuun osallistui 56 teosta kahdeksasta eri kustantamosta. Viisihenkinen, näkövammaisista henkilöistä koostunut raati valitsi seitsemän finalistia sekä voittajan. Raadin puheenjohtajana toimi Gyöngyi Pere-Antikainen. Voittaja julkistettiin suomalaisen kirjallisuuden päivänä 10.10. keskustakirjasto Oodissa. Juontajana toimi kirjallisuustoimittaja Seppo Puttonen. Kilpailun voitti Joonatan Tolan Punainen Planeetta lukijanaan Ilkka Villi. Palkinto oli kokonaisuudessaan 6000 euroa, josta 3000 euroa jaettiin teoksen kirjoittajalle ja 3000 euroa äänikirjan lukijalle. Kilpailun kustannuksista vastasi Näkövammaisten kirjastoyhdistys.

2.3 Mikropuhe-puhesyntetisaattorin uudistaminen
Yhdistys oli mukana näkövammaisten käyttämän Mikropuhe-puhesyntetisaattorin uudistamistyössä yhteistyössä Näkövammaisten liiton ja muiden toimijoiden kanssa tarjoamalla projektiin taloudellista tukea 20 000 euroa. Timehouse Oy aloitti uudistusprojektin tammikuussa 2022 ja uusi Mikropuheen versio 5.4 julkaistiin 24.8.2022. Neuvottelut projektista oli aloitettu jo vuonna 2021. Uusi versio toimii Windowsin ja Linuxin ruudunlukuohjelmissa. Teknisten uudistusten lisäksi ohjelman käyttöoikeudet siirtyivät Näkövammaisten liitolle. Sen myötä puhesyntetisaattorin käyttäminen on maksutonta. 

2.4 Suomen Daisy-konsortio
Daisy on saavutettava julkaisustandardi, jota kehitetään kansainvälisenä yhteistyönä. Yhdistys on jäsenenä Suomen Daisy-konsortiossa (SDK), joka kuuluu täysjäsenenä kansainväliseen Daisy-konsortioon. SDK edistää kaikenlaisten ääni- ja elektronisten aineistojen saavutettavuutta. Vuonna 2022 yhdistys maksoi Suomen Daisy-konsortiolle jäsenmaksuja 7895,50 euroa. SDK:n vuosikokouksessa 12.12.2022 yhdistystä edustivat Kirsti Rosendahl ja Per-Olof Stenvall osan aikaa.

2.5 Edustus Näkövammaisten liitto ry:n valtuustossa
Yhdistys on Näkövammaisten liiton (NKL) jäsen. Vuosikokouksen päätöksellä toimikaudella 2021-2024 yhdistyksen valtuutettuna Näkövammaisten liitto ry:n valtuustossa toimii Markku Vaittinen ja hänen varavaltuutettunaan Ari Lahtinen.

3. Apurahat ja avustukset

3.1 Apurahat
Yhdistyksen toimintaan kuuluu näkövammaisten kirjoittamisharrastuksen ja julkaisutoiminnan tukeminen jakamalla hakemusten perusteella apurahoja sekä tarjoamalla taloudellista tukea kirjastoalan tutkimukseen ja koulutukseen. Apurahoista tiedotetaan näkövammaisyhteisön lehdissä ja verkossa. Hakijoille tarjotaan yhdistyksen verkkosivuilla hakemista helpottava lomake. Toimintavuonna yhdistyksen hallitus myönsi Martta Kinnuselle 1000 euroa runokirjan taitto- ja painatuskuluihin.

3.2 Avustukset
Yhdistys tuki Näkövammaisten Kulttuuripalvelu ry:n toimintaa toimintavuonna yhteensä 28 570 eurolla. Avustuksella Näkövammaisten Kulttuuripalvelu maksoi palkkioita Kajastus-lehteen kirjoittaville näkövammaisille kirjoittajille (14 000 euroa), järjesti kirjallisuustoimintaa (4800 euroa), järjesti verkkokursseja kirjoittajille (1400 euroa), teki näkövammaisten tiedonsaantia helpottavaa toimintaa (1750 euroa), toteutti Teemakammarit-toimintaa eli asiantuntijaluentoja (2370 euroa) sekä vastasi Sokeain kuunnelmapalkinnon kuluista (850 euroa). Yhteistyössä Lapin näkövammaiset ry:n kanssa Kulttuuripalvelu järjesti Lapin kirjallisuus -seminaarin (3400 euroa). Kulttuuripalvelu tarjosi Näkövammaisten kirjastoyhdistyksen jäsenille mahdollisuuden osallistua kirjailijavierailuihin maksutta.

4. Tiedotus ja viestintä

4.1 Yhdistyksen kotisivut
Yhdistyksen kotisivujen ja viestinnän tarkoituksena on lisätä yhdistyksen tunnettuutta ja parantaa näkövammaisten ihmisten tiedonsaantia ja osallisuutta. Yhdistys julkaisi kotisivuillaan osoitteessa nky.fi yhdistyksen asiakirjoja sekä tiedotti ajankohtaisista asioista. Näkövammaisten liitto suoritti palvelinmuutoksen tammikuussa 2022, jonka yhteydessä sivuilta hävisi tietoja. Tiedot saatiin palautettua myöhemmin.

4.2 Muu viestintä
Yhdistyksen jäsenille lähetettiin jäsentiedote ja jäsenmaksulomake kesäkuussa. Toimitusmuotoina olivat sähköposti, pistelomake tai mustavalkotuloste. Yhdistyksen hallituksen ja työryhmien yhteydenpito kokousten välillä sekä yhteydenpito sidosryhmiin tapahtui pääasiassa sähköpostitse.

5. Talous
Tilikauden 2022 lopussa yhdistyksen sijotusvarallisuudesta 69,0 % (ed.v. 59,7%) oli osakemarkkinoilla, 24,3 % (17,6 %) lainamarkkinoilla ja 5,4 % (3,9 %) vaihtoehtoisina sijoituksina mukaan lukien sijoitus Titanium Hoivakiinteistö erikoisrahasto-osuuksiin. Rahamarkkinoilla tilikaudella 2022 oli 1,3 %  ja tillikaudella 2021 18,8 % yhdistelmärahastoissa. Edelleenkin suurin osa sijoitusomaisuudesta on sijotusrahasto-osuuksissa. Yhdistyksen sijoitusomaisuuden markkina-arvo supistui edellisen vuoden 8 387 655 eurosta 7 410 610 euroon, eli arvonalennus oli 11,7 % (+18,8 %). Tilikauden tuloslaskelma osoittaa 219,58 euron ylijäämää (+133 256,44) kun sijoitusrahasto-osuuksista on kirjattu 5 598,61 euron arvonalennus. Tilikauden toiminnan tulos oli täten 5 818,19 euroa ylijäämäinen.

6. Hallinto
Toimintavuonna yhdistyksen puheenjohtajana ennen vuosikokousta toimi Ari Lahtinen. Vuosikokous valitsi hänet jatkamaan puheenjohtajana seuraavan kauden. Erovuorossa olleet Kirsti Rosendahl, Merja Hanski ja Teuvo Heikkonen valittiin uudelleen hallituksen jäseniksi seuraavaksi kaksivuotiskaudeksi. Hallituksessa jatkoivat Timo Kuoppala, Gyöngyi Pere-Antikainen ja Per-Olof Stenvall. Hallituksen järjestäytymiskokouksessa varapuheenjohtajaksi valittiin Teuvo Heikkonen.  Yhdistyksen rahaston- ja taloudenhoitajana jatkoi Per-Olof Stenvall ja sihteerinä Pipsa Sinkko-Westerholm. Vuosikokous valitsi varsinaiseksi toiminnantarkastajaksi Tuula Savolaisen ja varatoiminnantarkastajaksi Markku Möttösen. Hallitus piti vuoden 2022 aikana kahdeksan kokousta. Niistä etäkokouksina Teams-yhteydellä pidettiin kolme ja lähikokouksina pidettiin viisi.